NARIADENIE KOMISIE (ES) č. 342/2007
z 29. marca 2007,
ktorým sa v dôsledku pristúpenia Bulharska a Rumunska k Európskej únii mení a dopĺňa nariadenie (ES) č. 489/2005, pokiaľ ide o stanovenie intervenčných skladov a prevzatie nelúpanej ryže intervenčnými agentúrami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1), a najmä na jeho článok 6 ods. 3 a článok 7 ods. 5,
keďže:
(1)
V článku 6 ods. 2 nariadenia (ES) č. 1785/2003 sa ustanovuje, že zoznam intervenčných centier na prevzatie nelúpanej ryže prijme Komisia po konzultácii s členskými štátmi. Tento zoznam sa uvádza v prílohe I k nariadeniu Komisie (ES) č. 489/2005 z 29. marca 2005, ktorým sa ustanovujú pravidlá uplatňovania nariadenia Rady (ES) č. 1785/2003, pokiaľ ide o stanovenie intervenčných skladov a prevzatie nelúpanej ryže intervenčnými agentúrami (2). Vzhľadom na pristúpenie Bulharska a Rumunska k Európskej únii 1. januára 2007 je potrebné pre tieto nové členské štáty určiť intervenčné sklady a začleniť ich do uvedeného zoznamu.
(2)
V článku 7 ods. 1 nariadenia (ES) č. 1785/2003 sa množstvá, ktoré môžu intervenčné agentúry v celom Spoločenstve nakúpiť, obmedzujú na 75 000 ton. S cieľom rovnomerne rozdeliť toto množstvo sa nariadením (ES) č. 489/2005 stanovujú množstvá pre jednotlivé členské štáty zapojené do produkcie pri zohľadnení základných vnútroštátnych rozlôh stanovených nariadením Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (3), a priemerné výnosy stanovené v prílohe VII k uvedenému nariadeniu. Vzhľadom na pristúpenie Bulharska a Rumunska k Európskej únii je potrebné toto rozdelenie medzi jednotlivé členské štáty zapojené do produkcie upraviť s uplatnením rovnakých kritérií rozdelenia ako pri prijatí nariadenia (ES) č. 489/2005, ale so zohľadnením základných vnútroštátnych rozlôh Bulharska a Rumunska.
(3)
Nariadenie (ES) č. 489/2005 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 489/2005 sa mení a dopĺňa takto:
1.
Príloha I sa mení a dopĺňa v súlade s prílohou I k tomuto nariadeniu.
2.
Príloha V sa nahrádza znením uvedeným v prílohe II k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. marca 2007